Veldtog wil mans met alle liggaamsvorms vier | Netwerk24
29 Oktober 2019 05:28
’n Hotelgroep in Kaapstad is as deel van die #PlusIsEqual-veldtog na plusgrootte-mansmodelle vir die eerste plusgrootte-modevertoning in Suid-Afrika op soek.
Die #PlusIsEqual-veldtog vier mans met alle liggaamsvorms. Foto: Aaron Polikoff
Netwerk24Foto: Aaron Polikoff
Volgens Leonie Andereya van die Radisson RED Hotel in die V&A Waterfront wil hulle mans met alle liggaamsvorms met hierdie modevertoning vier.
“Hoewel dit gewoonlik oor vroue gaan, wil ons mense daaraan herinner dat mans ook deel hiervan is,” sê Andereya.
TJ Ngoma, akteur, aktivis en woordvoerder van die #PlusIsEqual-veldtog, sê dat sigbaarheid en verteenwoordiging die enigste manier is om ware en langdurige verandering teweeg te bring.
“Ek wil mense op advertensieborde en op die loopplank sien wat soos ek lyk. Ek hoop om Suid-Afrikaners te inspireer sodat hulle kan besef dat die manlike liggaam in al sy vorms gevier moet word.”
Candice Manuel, Suid-Afrikaanse plusgrootte-aktivis en stigter van Embrace Your Curves, wys daarop dat mans net so selfbewus en onseker oor hul lywe is soos vroue, maar dat dit nie iets is waaroor die samelewing praat nie.
“Ons sien daar is meer bewustheid in die bedryf en dat al hoe meer vroue hul liggame aanvaar. Ongelukkig is dit nie die geval vir groter mans nie. Die #PlusIsEqual-veldtog stel mans in staat om standpunt in te neem dat hulle hou van hoe hulle lyk. Dit is tyd dat mans ook skitter,” sê sy.
Volgens die hotel se Facebook-blad gaan hy op 9 November ’n model-soektog as deel van die veldtog hou.
Voornemende modelle vir die #PlusIsEqual-veldtog. Foto: Aaron Polikoff
Meer oor: Kaapstad | Liggaamsvorms | Modelle | Mans
Plusgrootte nou ook vir kinders beskikbaar